En åbning af samfundet vil kun ske, hvis danskernes fortsætter med at opføre sig fornuftigt i påsken, fremhæver ministeren.

På sin Facebook-profil kommer sundhedsminister Magnus Heunicke (S) nu med en "alvorlig besked," som han selv skriver.

- Jeg ved godt, at påskesolen er her, og heldigvis følger langt de fleste stadig myndighedernes henstillinger. Men der er desværre enkelte, som er begyndt at slække på tingene, skriver ministeren.

For at gøre det helt klart, fremhæver han: En åbning af samfundet vil kun kunne ske, hvis vi fortsætter med at opføre os fornuftigt i påsken.

- Det var budskabet i mandags. Det gælder fortsat. Og det gælder alle.

Ifølge Magnus Heunicke ser tallene "stadig fornuftige ud hos os."

- Men vi er langt fra igennem epidemien. Derfor handler det om, at vi bliver ved med at stå sammen ved at holde afstand.

Sundhedsministeren slutter med en tak til "det kæmpestore flertal," som har ændret deres hverdag.

Baggrunden for ministerens udmelding på Facebook er "et par hændelser i weekenden," oplyser Sundheds- og Ældreministeriets presseafdeling til TV 2.